
Uznesenie Okresný súd Stará Ľubovňa v exekučnej veci oprávneného: GE Money, a.s., naposledy so sídlom Bottova 7, 811 09 Bratislava, IČO: 17 324 220 (oprávnený vymazaný z Obchodného registra dňa 2.8.2016), proti povinnému: A. B., nar. X.X.XXXX, trvale bytom C., XXX XX D., v konaní o vymoženie 256,32 eur s príslušenstvom, takto rozhodol: I. Súd u r č u j e, že došlo k zastaveniu starej exekúcie. II. Súdny exekútor n e m á n á r o k na náhradu paušálnych trov exekúcie. odôvodnenie: 1. Na návrh pôvodného oprávneného obchodnej spoločnosti GE Capital Multiservis, k.s., IČO: 35783214 so sídlom Bottova 7, Bratislava a exekučného titulu - právoplatného a vykonateľného platobného rozkazu Okresného súdu Bratislava I sp. zn. Rob/939/04 zo dňa 13.5.2004 sa začalo exekučné konanie proti povinnému. Okresný súd Bratislava I. na základe žiadosti súdneho exekútora JUDr. Martina Hermanovského, Exekútorský úrad Bratislava, Moskovská 18, 811 08 Bratislava, IČO: 31813933 vydal dňa 14.9.2014 poverenie na vykonanie exekúcie č. 5101 016986 * na vymoženie uloženej povinnosti istiny vo výške 256,32 eur, úroku z omeškania vo výške 0,1 % denne zo sumy 256,32 eur od 29.8.2002 do zaplatenia, zmluvnej pokuty vo výške 51,26 eur, trov predchádzajúceho konania vo výške 16,50 eur za zaplatený súdny poplatok a trov právneho zastúpenia 85,24 eur a trov exekúcie. 2. Uznesením č. k. 5Er/275/2017-46 zo dňa 5.8.2019 Okresný súd Stará Ľubovňa prvým výrokom zamietol návrh na zmenu účastníka konania na strane oprávneného a druhým výrokom zamietol návrh obchodnej spoločnosti BL Finance, s.r.o., IČO: 44 307 683 na zmenu súdneho exekútora. Toto uznesenie nadobudlo právoplatnosť dňa 12.8.2019. 3. Lustráciou v Obchodnom registri súd zistil, že oprávnený GE Money, a.s. bol ex offo vymazaný z Obchodného registra Mestského súdu Bratislava III dňa 2.8.2016 bez právneho nástupcu. 4. Dňa 1.1.2020 nadobudol účinnosť zákon č. 233/2019 Z. z. o ukončení niektorých exekučných konaní a o zmene a doplnení niektorých zákonov, ktorý upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len „exekučné konanie“) a osobitosti postupu pri podaní opätovného návrhu na vykonanie exekúcie (ďalej len „opätovný návrh“), s tým, že na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017 (§ 1 ods. 1, 2 zákona). 5. Podľa § 2 ods. 1 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len "ZoUNEK"), stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z
dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 6. Podľa § 2 ods. 2 ZoUNEK, stará exekúcia sa podľa ods. 1, písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie vrátane uspokojenie práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 7. Podľa § 3 ods. 1 a 2 ZoUNEK, rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi, ak § 4 neustanovuje inak; na zmenu exekútora sa neprihliada. Ak v rozhodnej dobe nedošlo k vymoženiu celého vymáhaného nároku, platí, že sa nezistil majetok, ktorý by stačil aspoň na úhradu trov starej exekúcie. 8. Podľa § 4 ods. 2 ZoUNEK, rozhodná doba podľa § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje o a) námietkach proti starej exekúcii, b) zastavení starej exekúcie, c) odklade starej exekúcie a odklad starej exekúcie nepovolí, d) vylúčení veci zo starej exekúcie, e) návrhu na pripustenie zmeny účastníka exekučného konania na strane povinného a zmenu účastníka exekučného konania povolí, f) schválení príklepu, g) schválení rozvrhu výťažku. 9. Podľa § 5 ods. 1 ZoUNEK, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky na svojom webovom sídle v strojovo čitateľnom elektronickom formáte. 10. Podľa § 5 ods. 3 ZoUNEK, upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 11. Podľa § 6 ods. 1 ZoUNEK, trovy starej exekúcie exekútora pozostávajú z trov exekútora, ktoré si pred zastavením starej exekúcie z prijatého alebo vymoženého plnenia oprávnene ponechal, a paušálnych trov vo výške 35 eur; ak je exekútor platiteľom dane z pridanej hodnoty, zvyšuje sa výška paušálnych trov o daň z pridanej hodnoty, ktorú je exekútor povinný platiť podľa osobitného predpisu. Na úhradu iných trov starej exekúcie, ako trov uvedených v prvej vete, nemá exekútor nárok. 12. Podľa § 6 ods. 2 ZoUNEK, paušálne trovy znáša oprávnený. Exekútor vyzve oprávneného na zaplatenie paušálnych trov v upovedomení o zastavení starej exekúcie, ak exekútor paušálne trovy uplatňuje. 13. Podľa § 6 ods. 3 ZoUNEK, upovedomenie o zastavení starej exekúcie s výzvou na úhradu paušálnych trov, na základe ktorej neboli paušálne trovy uhradené do 60 dní od ukončenia exekučného konania, je exekučným titulom. Potvrdenie o vykonateľnosti sa nevyžaduje. 14. Podľa § 6 ods. 4 ZoUNEK, exekútor nemá nárok na náhradu paušálnych trov, ak a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3 alebo b) ide o starú exekúciu, ktorá nebola zapísaná v centrálnom registri exekúcií.
15. Podľa § 8 ods. 2 ZoUNEK, ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 16. Keďže exekučné konanie v tejto veci sa začalo pred 1. aprílom 2017 a bolo vedené podľa predpisov účinných do 31.3.2017 (§ 243h ods. 1 EP), postup jeho ukončenia upravuje zákon č. 233/2019 Z. z. (§ 233a EP). 17. Súd po preskúmaní predmetnej exekúcie dospel k záveru, že táto spĺňa zákonná definíciu starej exekúcie, keďže predmetná exekúcia bola začatá pred 1. aprílom 2017 a vedená podľa predpisov účinných do 31. marca 2017. Povinnosťou súdneho exekútora preto bolo po zistení splnenia zákonných podmienok, vydať upovedomenie o zastavení starej exekúcie, a to v lehote 180 dní od nadobudnutia účinnosti zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov. 18. Vzhľadom na skutočnosť, že súdny exekútor doposiaľ upovedomenie o zastavení starej exekúcie nevydal, súd v súlade s ust. § 8 ods. 2 ZoUNEK týmto uznesením určil, že došlo k zastaveniu starej exekúcie ex lege podľa § 2 ods. 1 písm. b) ZoUNEK z dôvodu zániku oprávneného bez právneho nástupcu. Súdny exekútor zároveň súdu neoznámil žiadny dôvod, pre ktorý by nebolo možné predmetnú starú exekúciu zastaviť postupom podľa zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov. 19. K zastaveniu predmetnej exekúcie ex lege došlo v tomto prípade nadobudnutím účinnosti zákona č. 233/2019 Z. z., t. j. ku dňu 1.1.2020. V tejto súvislosti súd poukazuje na skutočnosť, že po nadobudnutí účinnosti uvedeného zákona je nutné v každom exekučnom prípade skúmať, či nedošlo k zastaveniu starej exekúcie ex lege na základe príslušných ustanovení tohto zákona, pretože tento je vo vzťahu k Exekučnému poriadku zákonom lex specialis. K zastaveniu starej exekúcie nedochádza len v prípadoch absolútnej výnimky (§ 2 ods. 2 ZoUNEK) alebo relatívnej výnimky zo zastavenia (§ 4 ZoUNEK). Súd nemal preukázanú žiadnu z uvedených výnimiek, teda nezistil žiadny dôvod, pre ktorý by nemohla byť stará exekúcia zastavená. Zánik oprávneného bez právneho nástupcu nespôsobuje predĺženie rozhodnej doby. 20. Súd tiež poukazuje na skutočnosť, že hlavným účelom zákona č. 233/2019 Z. z. bolo zefektívniť proces zastavovania starých exekúcií, v ktorých bola zistená nemajetnosť povinných. Zákonodarca túto situáciu neriešil novelou Exekučného poriadku, ale uvedeným zákonom, ktorý je vo vzťahu k Exekučnému poriadku úpravou lex specialis. Zákon č. 233/2019 Z. z. osobitne upravuje tam stanovené situácie, a to tak vo vzťahu k ďalšiemu trvaniu exekúcie, ako aj vo vzťahu k otázke náhrady trov exekútora, ktorú rieši v porovnaní s Exekučným poriadkom osobitným spôsobom. Povinnosť uhradiť trovy ukladá oprávnenému a súdnemu exekútorovi priznáva trovy v paušálnej sume a nie v ich skutočnej výške. Zákon č. 233/2019 Z. z. upravuje, čo treba v tomto prípade pre účel zastavenia starej exekúcie považovať za nemajetnosť povinného. Za splnenia zákonných predpokladov súdny exekútor vo svojom upovedomení má povinnosť oznámiť oprávneným, že došlo k zastaveniu starých exekúcií ex lege. Procesný postup súdneho exekútora určuje priamo lex specialis (z uznesenia ÚS SR sp. zn. I.ÚS 226/2020 -18). 21. V posudzovanom prípade je nesporné, že k zastaveniu predmetnej starej exekúcie došlo nadobudnutím účinnosti zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov. K predĺženiu rozhodnej doby nedošlo a nejde o takú starú exekúciu, ktorá sa nezastavuje. Súdny exekútor bol preto povinný vydať upovedomenie o zastavení starej exekúcie a zaslať ho oprávnenému v lehote 180 dní od nadobudnutia účinnosti tohto zákona (§ 5 ods. 3 ZoUNEK). Keďže súdny exekútor upovedomenie o zastavení starej exekúcie v uvedenej lehote oprávnenému nezaslal, súd rozhodol tak, ako je uvedené vo výroku I. tohto uznesenia. 22. O trovách exekúcie súd rozhodol podľa § 6 ods. 4 písm. a) ZoUNEK tak, že súdny exekútor nemá nárok na náhradu paušálnych trov, nakoľko súd mal preukázané, že súdny exekútor v tomto prípade
upovedomenie o zastavení starej exekúcie nevydal a oprávnenému nezaslal v lehote uvedenej v § 5 ods. 3 ZoUNEK, a zároveň exekúcia nebola zapísaná v Centrálnom registri exekúcií (výrok II.). Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť len proti dôvodom uznesenia nie je prípustná. Sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

